Il-Kunsill (fil-livell tal-ambaxxaturi) laħaq qbil dwar miżuri ġodda biex jaġġorna l-liġi elettorali tal-UE. Fis-7 ta' Ġunju 2018, huwa approva abbozz ta' deċiżjoni li temenda l-Att Elettorali tal-1976 li jistipula għadd ta' regoli komuni dwar l-elezzjonijiet tal-Parlament Ewropew. Ladarba t-test jiġi ffinalizzat fil-lingwi uffiċjali kollha, ser jitressaq quddiem il-Parlament Ewropew, li ser jintalab japprova l-pakkett kif inhu bħalissa. Ir-regoli l-ġodda għandhom l-għan li jsaħħu l-parteċipazzjoni taċ-ċittadini fl-elezzjonijiet tal-PE, ikun hemm sensibilizzazzjoni dwar in-natura Ewropea tagħhom u jipprevjenu l-votazzjoni irregolari, filwaqt li jiġu rispettati t-tradizzjonijiet kostituzzjonali u elettorali tal-istati membri. Fost sensiela ta' miżuri, il-Kunsill jissuġġerixxi li jiġi stabbilit limitu obbligatorju ta' 2% sa 5% għal kostitwenzi b'aktar minn 35 siġġu. Din ir-regola tkun tapplika wkoll għall-istati membri b'kostitwenza waħda. L-istati membri jkollhom jikkonformaw ma' dan l-obbligu mhux aktar tard milli fi żmien adegwat għall-elezzjonijiet tal-PE fl-2024. Dan hu qbil tant mistenni wara sentejn u nofs ta' negozjati fil-Kunsill dwar lista ta' proposti ta' riforma. L-istati membri qiesu bħala xieraq li jiġu modernizzati ċerti aspetti tal-liġi elettorali tal-UE u jistabbilixxu limitu minimu fil-livell tal-UE, filwaqt li jiġi żgurat li dan ikun iffukat sew. Ekaterina Zaharieva, viċi prim ministru għar-riforma ġudizzjarja u ministru għall-affarijiet barranin tal-Bulgarija Bidliet oħra għal-liġi elettorali tal-UE jinkludu dispożizzjonijiet ġodda dwar il-"votazzjoni doppja", il-votazzjoni f'pajjiżi terzi, metodi differenti ta' votazzjoni, u l-viżibbiltà tal-partiti politiċi Ewropej fl-istati membri. Skont it-test maqbul fil-Kunsill, l-istati membri fil-futur ser ikollhom obbligu ċar li jpoġġu fis-seħħ pieni effettivi f'każijiet fejn ċittadin tal-UE jivvota f'aktar minn stat membru wieħed. Ser ikollhom ukoll jaħtru awtoritajiet ta' kuntatt għall-iskambju ta' data dwar ċittadini li qed jippruvaw jivvutaw jew joħorġu bħala kandidati fi stati membri li mhumiex ċittadini tagħhom. Dan l-iskambju ta' informazzjoni ser ikollu jibda mill-inqas sitt ġimgħat qabel l-elezzjonijiet tal-PE. L-istati membri ser jiġu mħeġġa wkoll jieħdu miżuri biex jippermettu liċ-ċittadini tagħhom li jgħixu f'pajjiżi terzi jivvutaw fl-elezzjonijiet għall-Parlament Ewropew. Madankollu, ser jibqgħu ħielsa li jiddeċiedu dwar din il-kwistjoni skont il-liġi nazzjonali tagħhom. Ir-regoli l-ġodda jagħrfu wkoll id-dritt tal-istati membri li jippermettu forom differenti ta' votazzjoni, inkluż il-votazzjoni bl-internet, dment li jiġu rrispettati ċerti kondizzjonijiet stretti, kif ukoll li jippermettu li jintwera l-isem jew il-logo tal-partiti politiċi Ewropej fuq il-poloz tal-vot. Kuntest Id-diskussjonijiet fil-Kunsill kienu bbażati fuq proposta adottata mill-Parlament Ewropew f'Novembru 2015. It-trattati jagħtu lill-Parlament Ewropew id-dritt li jfassal proposta għall-proċedura elettorali tiegħu. Id-dispożizzjonijiet meħtieġa għandhom jiġu deċiżi mill-Kunsill li jaġixxi unanimament wara li jikseb l-approvazzjoni tal-Parlament. Dawn jidħlu fis-seħħ wara r-ratifika fl-istati membri. Kull bidla għall-Att Elettorali tal-1976 ikollha tiġi adottata sa mhux aktar tard minn nofs l-2018 biex l-istati membri jkunu jistgħu japplikawha għall-elezzjonijiet tal-PE tal-2019.